title: Ευημερία και ποιότητα επαγγελματικής ζωής των μαιών/μαιευτών που εργάζονται σε δομές υγείας του βορείου Aιγαίου
title: Well-being and quality of professional life of midwives/obstetricians working in northern Aegean health care settings
titleType: AlternativeTitle
Creators: name: Τζήκα, Αργυρώ
Publisher: name: Πανεπιστήμιο Δυτικής Αττικής
Year: 2023
Subjects: Μαίες
Κόπωση συμπόνοιας
Εξουθένωση
Εργασιακή ικανοποίηση
Ποιότητας επαγγελματικής ζωής
Ευημερία

description: Eισαγωγή: Οι επαγγελματίες μαίες / μαιευτές συχνά απαιτείται να παρέχουν υψηλό επίπεδο φροντίδας στις ασθενείς τους με την πάροδο του χρόνου με αποτέλεσμα να παρουσιάζουν σωματικά και ψυχολογικά συμπτώματα που συχνά αναφέρονται ως κόπωση συμπόνιας και επηρεάζουν την ποιότητα της επαγγελματικής τους ζωής. Σκοπός: Σκοπός της παρούσας εργασίας ήταν η μελέτη της σχέσης μεταξύ της ποιότητας επαγγελματικής ζωής, της εργασιακής ικανοποίησης και της εργασίας και ευημερίας των μαιών-μαιευτών που υπηρετούν σε νοσοκομειακές μονάδες του Βορείου Αιγαίου και της σχέσης τους με κοινωνικοδημογραφικά στοιχεία. Υλικά και μέθοδος: Το δείγμα της έρευνας αποτελούνταν από 104 μαίες- μαιευτές εκ των οποίων 2 ήταν άνδρες και 102 ήταν γυναίκες που εργάζονταν σε μαιευτήρια ή δομές υγείας στο Βόρειο Αιγαίο. Η έρευνα είναι ποσοτική και η συλλογή των δεδομένων έγινε με ανώνυμο ερωτηματολόγιο το οποίο διανεμήθηκε διαδικτυακά. Το ερωτηματολόγιο αποτελούνταν από τέσσερα μέρη. Πιο συγκεκριμένα το πρώτο μέρος περιλάμβανε ερωτήσεις που σχετίζονταν με τα Κοινωνικά και Δημογραφικά χαρακτηριστικά των συμμετεχουσών, το δεύτερο μέρος περιλάμβανε ερωτήσεις σχετικές με την ποιότητα επαγγελματικής ζωής (Κλίμακα ποιότητας επαγγελματικής ζωής), τo τρίτο μέρος περιλάμβανε δηλώσεις σχετικές με την ευημερία των εργαζομένων (Κλίμακα Εργασίας και Ευημερίας) και το τέταρτο μέρος περιλάμβανε την κλίμακα JSS (Job Satisfaction Scale) που αποτελεί ένα από το πιο ευρέως χρησιμοποιούμενο ερευνητικό εργαλείο για την αξιολόγηση του επιπέδου εργασιακής ικανοποίησης. Για την ανάλυση χρησιμοποιήθηκε το στατιστικό πρόγραμμα SPSS 22.0. Αποτελέσματα: Η συνολική εργασιακή ικανοποίηση του δείγματος κυμάνθηκε σε μέτρια επίπεδα (Μ.Τ.=128,29, Τ.Α.=27,98), με τα χαμηλότερα ποσοστά ικανοποίησης να αφορούν τον μισθό (17,3%) και την προαγωγή (18,3%). Οι συμμετέχοντες παρουσίασαν σε μέτριο βαθμό σφρίγος (Μ.Τ.=4,52, Τ.Α.=1,09), αφοσίωση (Μ.Τ.=5,10, Τ.Α.=1,13) και απορρόφηση (Μ.Τ.=4,29, Τ.Α.=1,05) και τα επίπεδα της εργασιακής τους ευημερίας, ήταν συνολικά μέτρια (Μ.Τ.=4,63, Τ.Α.=1,01). To δείγμα παρουσίασε σε μέτριο βαθμό ικανοποίηση συμπόνιας (Μ.Τ.=38,69, Τ.Α.=6,50), δευτερεύον τραυματικό άγχος (Μ.Τ.=24,88, Τ.Α.=5,45) και επαγγελματική εξουθένωση (Μ.Τ.=24,96, Τ.Α.=4,98). Μελετώντας τα δημογραφικά χαρακτηριστικά, παρατηρήθηκε ότι η θέση εργασίας (p&lt;0,001), το πλήθος των μαιών/μαιευτών που εργάζονται στο τμήμα των συμμετεχόντων (p=0,016) και τα έτη προϋπηρεσίας (p=0,045), συσχετίζονται με τη συνολική εργασιακή ικανοποίηση του δείγματος. Ακόμα, η ηλικία (p=0,033) και το εκπαιδευτικό επίπεδο (p=0,029), επηρέασαν τα επίπεδα επαγγελματικής εξουθένωσης των ατόμων, ενώ το πλήθος των μαιών/μαιευτών που εργάζονται στο τμήμα των συμμετεχόντων, συσχετίστηκε με την επαγγελματική εξουθένωση και το δευτερεύον τραυματικό άγχος (p=0,050). Η θέση εργασίας συσχετίστηκε με την απορρόφηση των μαιών/ μαιευτών (p=0,043). Η εργασιακή ικανοποίηση συσχετίστηκε θετικά με την προσωπική ευημερία (r=0,55, p&lt;0,001), το σφρίγος (r=0,55, p&lt;0,001), την απορρόφηση (r=0,47, p&lt;0,001), την αφοσίωση (r=0,51, p&lt;0,001) και την ικανοποίηση συμπόνιας (r=0,48, p&lt;0,001), και αρνητικά με το δευτερεύον τραυματικό άγχος (r=-0,33, p=0,001) και την επαγγελματική εξουθένωση (r=-0,59, p&lt;0,001). Συμπεράσματα: Η ποιότητα της επαγγελματικής ζωής των συμμετεχόντων κυμάνθηκε σε μέτρια επίπεδα, καθώς διαπιστώθηκαν μέτρια επίπεδα ικανοποίησης συμπόνιας, δευτερεύοντος τραυματικού άγχους και επαγγελματικής εξουθένωσης. H εργασιακή ικανοποίηση των μαιών/ μαιευτών κυμάνθηκε σε μέτρια επίπεδα και φάνηκε να συσχετίζεται με πληθώρα κοινωνικοδημογραφικών παραγόντων. Η ποιότητα επαγγελματικής ζωής των μαιών/ μαιευτών είναι άμεση συνάρτηση των επιπέδων εργασιακής τους ικανοποίησης και των επιπέδων ευημερίας τους. Λέξεις-Κλειδιά: Μαίες, κόπωση συμπόνοιας, εξουθένωση, εργασιακή ικανοποίηση, ποιότητας επαγγελματικής ζωής, ευημερία.